Izvor: Ilustracija: Ivo Cagalj/PIXSELL; N1

U srijedu smo u Dnevniku u 22 ugostili političkog analitičara Žarka Puhovskog, s kojim smo razgovarali o aktualnom stanju u vladajućoj koaliciji HDZ-ove Domoljubne koalicije i MOST-a nezavisnih lista. Puhovski smatra da aktualna afera "Konzultantica" Tomislava Karamarka nanosi veliku štetu HDZ-u.

"Pitanje je može li Vlada ovo preživjeti, a ne Karamarko. Tito i Karamarko imaju nešto zajedničko, osim što su rođendan slavili na isti dan. Postojao je jedan vic o Titu koji se šaptao 70-ih, a glasio je "Tito je umro, ali mu se to nitko nije usudio reći." To sada politički važi za Karamarka. Nitko mu se u stranci nije usudio reći to, jer oštećuje stranku", rekao je Puhovski.

VEZANE VIJESTI Što će se događati ako Sabor opozove Karamarka

"Ako HDZ bude imao snage i kaže da umjesto jednog predlažu drugog potpredsjednika, onda Vlada ide dalje, a Karamarko se povlači. No, u niti jednoj našoj stranci nema demokracije i nema nikoga tko ne ovisi o predsjedniku."



Takve stvari se ne rade preko medija, nego je stvar političke odluke HDZ-a, rekao je Puhovski o navodnom ultimatumu koji je čelnik MOST-a Božo Petrov u srijedu postavio Karamarku, o čemu smo više pisali na ovoj poveznici.



"Kod MOST-a se nikad ne zna s kim bi išli dalje, onda dolazi do krize Vlade i izbora kojih se MOST mora bojati, sudeći prema zadnjim anketama među građanima. Utjeha im je što ti izbori ne mogu biti prije kraja rujna, uz uvjet konstituiranja Ustavnog suda, što također nije sigurno", rekao je Puhovski, koji smatra da postoji nešto više od 50 posto šanse da Karamarko bude smijenjen.



"Ali tu će biti raznih ucjena, prodaja i kupnja. Nije ni sigurno da Zoran Milanović može sve svoje ljude dovesti u Sabor, jer on sam ne dolazi."

"MOST ima utjehu da su do izbora barem 4 mjeseca"

Izvor: Patrik Macek/PIXSELL

MOST-u se može čak dogoditi da ne uđu u Sabor, ali imaju nadu da je do izbora barem 4 mjeseca i do onda se mogu pokazati kao principijelna skupina ljudi koji su Karamarku uspjeli reći što ga ide, smatra Puhovski.



"S druge strane, eventualna odluka Karamarka da odstupi mogla bi pokazati da mu je do stranke i države stalo više nego do njega samoga, ali ipak mi se čini da će biti glasanje u Saboru, i da će rezultati biti "li-la", za jednog do dva mjesta."



Vjerojatno će manjinci biti protiv Karamarka, smatra Puhovski.



"Uz uvjet da Milanović ne oponaša Karamarka koji je bio nikakva oporba, nego da radi nešto u parlamentu." Pitanje je taktike, onaj koji prvi krene protiv Karamarka će biti satrt sa svih strana, a 'onaj treći' će zakasniti. Ne vjerujem da je Brkić taj "drugi" čovjek između, on je osoba koja djeluje u pozadini, rekao je Puhovski.



Sve je na MOST-u, ili pak na HDZ-u - što nije realno, zaključuje Puhovski.

00:00 Izvor: N1

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.